钦定古今图书集成/明伦汇编/家范典/第084卷 > 《敕赠安人贤妻江氏圹记》邹元标
## 钦定古今图书集成/明伦汇编/家范典/第084卷 > 《敕赠安人贤妻江氏圹记》邹元标

“此吾妻江安人圹也。吾妻弃予在戊戌春己亥正月，
蒙敕赠安人，盖殊恩云。”李献吉志妻左氏及《结肠篇》，
读者击节。左氏相献吉以户部下狱，及浔阳对簿时
事，献吉下狱未几，即蒙孝宗敬皇帝释放督学宪臣，
与御史相厄，纵不直，不过罢官耳。而献吉思其妻，至
欲结肠。又杨用修太史夫人《寄永昌》诗，海内闻而酸
辛。夫相门冢，妇思夫戍，非从夫于征者。此二妇视吾
妻只身偕予茹荼虫蛇草露中，生死难易何如也？李、
杨二公，以雄词高一代，故两贤妻懿芳流播宏远。予
藻思不逮二公，又秘不以语人，负予妻矣。北门大夫，
入而偏谪，呼天自矢。予妻事予如死生，如贫贱，如患
难，二十年，雝穆如一毫无后言。予得以一意径行，无
纤毫罣怀抱。又往睹南都新镌《列女传》，诬以吾妻为
周。予曰：“此诬。”妻闻而晓。予曰：“即不诬何益？”予闻其言，
较之古截发短衣，与夫并耕，藏名者何先后殊？圣人
而作，即以吾妻继国风，亦无忝矣。嗟吾妻温惠淑慎，
樛木之仁，宜有后永年。乃产三男，夭年仅四旬。世之
悍者、妒者、躁戾者，发“白垂垂，儿孙济济，岂天所与者
在彼不在此，故有所靳耶？”是皆不可晓。予每思之，辄
不欲生。同年罗给谏一日晓予曰：“吾辈出世，岂一人
一事便了此生？”予韪其言，辄不敢念及。今吾妻葬，聊
为书圹中之石如此。其详具载《行状志铭》中。墓在五
十六都小陂飞凤形子山午向虚左穴，为予藏骨所。
安人讳坤芷，生嘉靖己未六月廿六，殁万历戊戌三
月初九，葬万历己亥十二月十八。葬之日，宣扬制词，
肃将皇命。则毘陵周侯名士龙，起家戊戌进士，同至
者署教谕事。举人杨君开泰，抚州人；贡士训导施君
寄，庐州人；县丞唐君一恭，义宁人；主簿邵君璟，鄞县
人；典史卓君宗海，莆田人。